גרזה התאמן תחת הדרכתו של סבו, מריו סגורה, בנוסף להדרכה מצידו של אל איחו דל גלדיאטור. הוא ערך את קרב הבכורה שלו ב-8 בנובמבר 2008 תחת שם הבמה אל איחו דל נינג'ה (שפירושו: "הבן של הנינג'ה"), דמות בעלת מסכה האופיינית לתרבות ההיאבקות במקסיקו. תחילה, הוא הופיע עבור ארגון ההיאבקות Federacion Internacional de Lucha Libre (FILL), כשארגון זה קידם מופעים בעיר הולדתו במונטריי, נואבו לאון. ב-25 באוגוסט 2009, אל איחו דל נינג'ה זכה בקופה ארנה קוליסאו מונטריי. הוא המשיך את המומנטום שלו באותה השנה כשהוסיף לרשימת הישגיו את האליפות במשקל קל כבד של FILL. בשנת 2011, הוא זכה בטורניר "מלך האוויר". בעונת הסתיו של אותה השנה, ארגון היאבקות חדש בשם Llaves y Candados (LyC) החל לערוך מופעים בעיר מונטריי. ב-18 בספטמבר, אל איחו דל נינג'ה זכה באליפות LyC. מאוחר יותר, הוא ויתר על התואר כאשר הארגון זנח את אליפות זו. בשנת 2012, הוא השתתף בתוכנית המציאות המקסיקנית להיכרויות אשר נקראה בשם "חצי וחצי: נלחמים עבור האהבה", שבה הוא הסיר בהתנדבות את המסכה מפניו בפרק הסיום של התוכנית, כאשר זאת הייתה הפעם הראשונה שהוא הראה את פניו במהלך קריירת ההיאבקות שלו. מאותה נקודה ואילך הוא התאבק ללא המסכה. אחת היריבויות שבהן היה מעורב הייתה עם קונאן ביג, עלילה שהובילה לקיום קרב הימור בין השניים. הקרב היה אמור להיות קרב יחידים שבו אל איחו דל נינג'ה הימר על שיערו, בעוד שקונאן ביג הימר על אשתו. לקראת הקרב, סיילנסו ואל איחו דה קונאן ביג התערבו, מה שהפך את הקרב לקרב כלוב מרובע. סיילנסו היה הראשון שעשה את דרכו אל מחוץ לכלוב, כשאחריו עשה זאת קונאן ביג. בסיום, אל איחו דל נינג'ה הצליח להתחמק מגורל תוצאת הקרב, מה שגרם לאל איחו דה קונאן ביג לגלח את שיערו.
בשנת 2014 מקורות היאבקות מקסיקנים דיווחו על כך שארגון ההיאבקות Total Nonstop Action Wrestling (TNA) מעוניין להחתים את אל איחו דל נינג'ה, אך באותה התקופה אלו היו רק שמועות ושום דבר מכך לא יצא לפועל. שנה לאחר מכן, אל איחו דל נינג'ה ובן דודו, אולטימו נינג'ה, זכו באליפות הזוגות של LyC. לעומת זאת, הם הפסידו את חגורות האליפות לדוקטור וגנר ג'וניור וסילבר קינג, בקרב שהיה חלק מפיוד נרחב בין משפחת גרזה למורשת וגנר. עלילה זו הובילה לקיום קרב כלוב שלושה נגד שלושה, שבו אל איחו דל נינג'ה, אל נינג'ה ג'וניור ואולטימו נינג'ה התמודדו מול דוקטור וגנר ג'וניור, אל איחו דל דוקטור וגנר ג'וניור וסילבר קינג ג'וניור, כאשר המשתתף האחרון שנשאר בכלוב, נאלץ להסיר מפניו את המסכה שלו. סילבר קינג ג'וניור היה האחרון בזירה, זאת לאחר שאל איחו דל נינג'ה היה האחרון שנמלט מן הכלוב. כתוצאה מכך, סילבר קינג ג'וניור חשף את פניו. במהלך שנת 2016, גרזה ג'וניור הוזמן למבחן קבלה של ה-WWE ב-WWE Performance Center באורלנדו, פלורידה, כאשר הארגון חיפש משתתפים לטורניר במשקל קל, כשלבסוף הוא לא היה בין המשתתפים בטורניר. ב-13 באוגוסט 2016, בני הדודים גרזה ניצחו את טוני קזנובה וזרקו וכתוצאה מכך זכו באליפות הזוגות של The Crash.
Lucha Libre AAA Worldwide (2015–2017).
גרזה החל להופיע עבור ארגון ההיאבקות המקסיקני AAA בשנת 2015 תחת שם הבמה גרזה ג'וניור, בכך נטש את שם הבמה הקודם "אל איחו דל נינג'ה". הקרב הראשון שלו בארגון היה ב-4 באוקטובר, ובו הוא חבר לפסייכו קלאון וריי מיסטיריו ג'וניור בניצחונם על מיזטזיס, אל טחאנו ג'וניור ואל איחו דל פנטסמה. לאחר מכן, גרזה ג'וניור הצטוות ללה פארקה ואלקטרושוק וביחד הם התמודדו על אליפות השלישיות הפנויה של הארגון בקרב משולש נגד אל איחו דל פיראטה, אל איחו דל פנטסמה וטאורוס ונגד השלישייה המנצחת של דארק קוואבו, דארק סקוריה ואל זורו. גרזה כשל בניסיונו להעפיל לגמר טורניר Rey de Reyes לשנת 2016, לאחר שנחל הפסד לבלו דימון ג'וניור. באפריל 2016, הוא הפסיד לאל טחאנו ג'וניור, וכתוצאה מכך הוא לא העפיל לגביע העולם של לוצ'ה ליברה. גרזה ג'וניור ואל איחו דל פנטסמה השתתפו בקרב זוגות מרובע על אליפות הזוגות של AAA באירוע טריפלמניה 24 נגד לוס גוורוס דל סיילו (אנחליקו וג'ק אוואנס), דראגו וארו סטאר, ופול לונדון ומאט קרוס, שבסופו דראגו וארו סטאר ניצח וזכו באליפות הזוגות. לאחר מספר קרבות משניים במרכז רשימת הקרבות של הארגון, גרזה ג'וניור השתחל לקרב המרכזי הראשון שלו בארגון שהתרחש ב-2 באוקטובר, שנה בלבד לאחר הבכורה שלו. בקרב זה, הוא כשל בניסיונו לזכות באליפות אמריקה הלטינית של AAA לאחר שהפסיד לג'וני מונדו. שלושה חודשים לאחר מכן, גרזה ג'וניור לא צלח במשימתו לזכות בתואר אחר, שהיה אליפות ה-AAA במשקל קל, זאת לאחר שנחל הפסד לאל איחו דל פנטסמה.
ארגונים עצמאיים מקסיקנים (2017–2019).
ב-21 בינואר 2017, לילה לאחר Guerra de Titanes, גרזה ג'וניור עזב את AAA וערך הופעה מפתיעה במופע "The Crash" בטיחואנה, באחה קליפורניה ביחד עם דגה ופנטגון ג'וניור, שעזבו גם הם את AAA. השלושה צירפו לשורותיהם את ריי פיניקס והקימו קבוצה בטענה שהם עכשיו חופשיים מ-AAA. מאוחר יותר באותו הערב, גרזה ג'וניור הצטוות לשורות דגה בקרב זוגות מחומש נגד פנטגון ג'וניור וריי פיניקס, ג'ף הארדי ומאט הארדי, בסטיה 66 וניצ'ו אל מיליונריו, וחובנטוד גררה וסופר קרייזי, שבסופו פנטגון ג'וניור וריי פיניקס ניצחו. עוד באותו הערב, נודע שאליפות הזוגות של The Crash התפנתה לאחר שגרזה ג'וניור ואולטימו נינג'ה הופשטו מחגורות האליפות, מה שאיפשר לברוקן הארדיז לזכות בתואר לאחר שהם ניצחו את חובנטוד גררה וסופר קרייזי. בראיונות עם גרזה, הוא ציין שארגון ההיאבקות AAA מנע ממנו להרוויח יותר כסף, ואף מנע ממנו להופיע בארגוני היאבקות אחרים ברחבי מקסיקו. קבוצתם של גרזה, פנטגון, פיניקס ודגה נקראה בשם "לה רבליון", כשלאחר מכן הם צירפו אליהם את אל זורו וריי מיסטיריו ג'וניור.
Impact Wrestling (2017–2018).
גרזה ג'וניור, לצד המתאבק המקסיקני, לארדו קיד, ערך את הופעת הבכורה שלו בארגון ההיאבקות Impact Wrestling במסגרת הקלטות התוכנית השבועית ב-2 במרץ 2017. השניים רשמו את קרב הבכורה שלהם יחדיו בניצחון על איליי דרייק וטיירוס. יומיים לאחר מכן, הצמד השתתף בקרב מרובע על אליפות הזוגות העולמית של אימפקט נגד The Latin American Xchange, Decay ו-Reno SCUM, שבסופו LAX ניצחו.
WWE (2019–היום).
ב-18 באפריל 2019, דווח שגרזה חתם על חוזה בארגון ה-WWE והחל להתאמן ב-WWE Performance Center. שם הבמה שלו שונה לאנג'ל גרזה. בחודש יוני, הוכרז שגרזה יתחרה בטורניר הפריצה של NXT, שבו הוא ניצח את חואקין ויילד ב-26 ביוני בפרק של התוכנית NXT, אך הפסיד בשלב חצי הגמר לג'ורדן מיילס ב-24 ביולי. ב-20 באוגוסט בתוכנית 205 לייב, גרזה ערך את הבכורה שלו בתוכנית זו, כשלקח חלק בקבוצתו של דרו גולאק בקרב חמישה נגד חמישה; בקרב זה, קבוצתו הפסידה לקבוצתו של אוני לורקאן, מהלך שהגדיר את הדמות שלו כרעה. ב-6 בנובמבר בתוכנית NXT, גרזה ניצח את טוני ניס וכתוצאה מכך הפך לטוען לכתר לאליפות ה-NXT במשקל קל של ליאו ראש. גרזה כשל בניסיונו לזכות בתואר זה לאחר שהפסיד לראש שבוע לאחר מכן. ב-11 בדצמבר בתוכנית NXT, ניתנה לגרזה הזדמנות נוספת להתחרות על התואר, והוא אכן ניצח את ראש וזכה באליפות ה-NXT במשקל קל, האליפות הראשונה שלו ב-WWE. במופע המקדים לאירוע , שנערך ב-23 בנובמבר 2019, גרזה ניצח את איזייה "סוורב" סקוט. באירוע Worlds Collide, שנערך ב-25 בינואר 2020, גרזה כשל בהגנתו על התואר במסגרת קרב מרובע נגד איזייה "סוורב" סקוט, ג'ורדן דבלין וטראוויס בנקס, שבסופו דבלין ניצח.